Trojica policajaca lakše su ozlijeđena kad su, na osnovi sudskog naloga, u ponedjeljak oko 16 sati pokušala privesti jednu osobu u romskom naselju u Pribislavcu pokraj Čakovca.

Napala ih je skupina mještana koja se nakon incidenta razbježala, uključujući i osobu koju su trebali privesti. Nekolicina počinitelja je uhićena, kaže za Večernji list Zdravko Kolarić, glasnogovornik PU međimurske, koja o tom događaju još nije objavila priopćenje. Čekaju, kaže, da završi akcija privođenja. Oglasio se zato Dario Umljenović iz Sindikata policije Hrvatske, koji najoštrije osuđuje još jedan napad na policajce.

Traži da se pronađu svi počinitelji te da Državno odvjetništvo za njih zatraži obvezatan pritvor i najveće zatvorske kazne, budući da je riječ o "višestrukim povratnicima i višegodišnjim počiniteljima mnogih kaznenih djela".

– Policijski službenici koji ne mogu zaštititi sebe, ne mogu zaštititi ni građane, a stanovnici Međimurske županije ne zaslužuju živjeti u strahu. Pozdravljamo napore u socijalnoj integraciji romske zajednice, ali smatramo da se počinitelji napada na policajce moraju najoštrije kažnjavati bez obzira na nacionalnu, vjersku ili neku drugu pripadnost. Kriminal je uvijek kriminal i protiv njega se moramo boriti! – stoji u priopćenju Sindikata policije Hrvatske koje prenosi portal emedjimurje.hr.

Kako neslužbeno doznajemo, mještani su policajce gađali kamenjem i udarali ih. U napadu je navodno sudjelovalo desetak osoba.

>> Braća pretukla policajce: Jednom slomljen nos, drugi ima frakturu lubanje